ROZHODNUTIE KOMISIE
z 3. decembra 2004,
ktorým sa schvaľujú plány eradikácie klasického moru ošípaných u diviačej zveri a núdzového očkovania takýchto ošípaných v Severných Vogézach vo Francúzsku
(oznámené pod číslom dokumentu K(2004) 4538)
(Iba francúzsky text je autentický)
(Text s významom pre EHP)
(2004/832/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 2001/89/ES z 23. októbra 2001 o opatreniach Spoločenstva na tlmenie klasického moru ošípaných (1), najmä na druhý pododsek jej článku 16 ods.1 a článku 20 ods. 2,
keďže:
(1)
V roku 2002 sa potvrdil výskyt klasického moru ošípaných u diviačej populácie v departementoch Moselle a Meurthe-et-Moselle vo Francúzsku. V tom čase sa výskyt tohto ochorenia týkal len oblasti Thionville ležiacej v severnej časti Moselle. Zdá sa, že uvedené ochorenie je v súčasnosti úplne pod kontrolou.
(2)
Rozhodnutím Komisie 2002/626/ES (2), sa schválil plán eradikácie klasického moru ošípaných u diviačej zveri v Moselle a Meurthe-et-Moselle predložený Francúzskom.
(3)
Francúzsko taktiež zaviedlo intenzívny program na kontrolu výskytu klasického moru ošípaných u diviačej zveri v departementoch Ardeny, Meurthe-et-Moselle, Moselle a Bas-Rhin, ktoré sa nachádzajú na hraniciach s Belgickom, Nemeckom a Luxemburskom. Tento program doteraz prebieha.
(4)
Klasický mor ošípaných sa neskôr potvrdil aj u diviačej zveri v oblasti Bas-Rhin a ďalej sa rozšíril do severovýchodnej časti Moselle v oblasti Severných Vogéz. Zistilo sa, že túto druhú epidémiu spôsobil odlišný kmeň vírusu, pričom sa vyvíjala inak ako epidémia, ktorej výskyt sa potvrdil v oblasti Thionville.
(5)
V tejto súvislosti Francúzsko predložilo na schválenie plán eradikácie klasického moru ošípaných u diviačej zveri v oblasti Severných Vogéz. Okrem toho, tento členský štát predložil na schválenie aj plán núdzového očkovania, pretože plánuje zaviesť očkovanie diviačej zveri v tejto oblasti.
(6)
Francúzske orgány povolili použitie živej oslabenej vakcíny proti klasickému moru ošípaných (kmeň C) na imunizáciu diviačej zveri prostredníctvom orálnych návnad.
(7)
Na základe preskúmania plánov eradikácie klasického moru ošípaných u diviačej zveri, ako aj núdzového očkovania týchto ošípaných v oblasti Severných Vogéz, ktoré predložilo Francúzsko, sa prišlo k záveru, že tieto plány sú v súlade so smernicou 2001/89/ES.
(8)
Kvôli transparentnosti je potrebné v tomto rozhodnutí stanoviť geografické oblasti, v ktorých sa majú implementovať plány eradikácie a núdzového očkovania.
(9)
Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Schvaľuje sa plán predložený Francúzskom na eradikáciu klasického moru ošípaných u diviačej zveri v oblasti, ktorá je uvedená v bode 1 prílohy.
Článok 2
Schvaľuje sa plán, predložený Francúzskom na núdzové očkovanie diviačej zveri v oblasti, ktorá je uvedená v bode 2 prílohy.
Článok 3
Francúzsko okamžite prijme potrebné opatrenia na dosiahnutie súladu s týmto rozhodnutím a následne ich zverejní. Bude o tom bezodkladne informovať Komisiu.
Článok 4
Toto rozhodnutie je určené Francúzskej republike.
V Bruseli 3. decembra 2004